
Martfű Város 

Önkormányzatának
Testnevelési és Sportkoncepciója

I.
BEVEZETÉS
Magyarország Alaptörvénye alkotmányos jogként fogalmazza meg az ország területén élőkre vonatkozóan a következőket:

XVI. cikk

(1) Minden gyermeknek joga van a megfelelő testi, szellemi és erkölcsi fejlődéshez szükséges védelemhez és gondoskodáshoz.

XX. cikk

(1) Mindenkinek joga van a testi és lelki egészséghez.

(2) Az (1) bekezdés szerinti jog érvényesülését Magyarország genetikailag módosított élőlényektől mentes mezőgazdasággal, az egészséges élelmiszerekhez és az ivóvízhez való hozzáférés biztosításával, a munkavédelem és az egészségügyi ellátás megszervezésével, a sportolás és a rendszeres testedzés támogatásával, valamint a környezet védelmének biztosításával segíti elő. 

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja kötelezően ellátandó helyi önkormányzati feladatként nevesíti a sport és ifjúsági ügyeket.

Az önkormányzatok kötelezően ellátandó feladatait a Sportról szóló 2004. évi I. törvény 55. §-a határozza meg, eszerint:

(1)  A települési önkormányzat – figyelemmel a sport hosszú távú fejlesztési koncepciójára:

a.) meghatározza a helyi sportfejlesztési koncepciót és gondoskodik annak megvalósításáról,

b.) az a.) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,

c.) fenntartja és működteti a tulajdonát képező sportlétesítményeket,

d.) megteremti az önkormányzati iskolai testnevelés és sporttevékenység gyakorlásának feltételeit.

(2) A települési önkormányzat az (1) bekezdésben foglaltakon kívül – a köznevelésről szóló törvényben meghatározottak szerint – biztosítja az önkormányzati iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételeket.

A testnevelés és sport az önkormányzat által közszolgáltatásként működtetett humánszolgáltatási rendszer része, annak többi alrendszerével (népjólét, oktatás, közművelődés stb.) egyenrangú eleme. Az önkormányzat a sport fejlesztésének, támogatásának hatékonysága és koordinációja érdekében figyelembe veszi az oktatás, az egészségügy, a közművelődés, a szociális, a városfejlesztési, a környezetvédelmi és egyéb szabadidős ágazatok javaslatát, véleményét. 
Mivel az Önkormányzatunk a sporttal összefüggő feladatokat döntően nem saját intézményrendszerén keresztül valósítja meg, hanem azt társadalmi szervezetekre (sportegyesület, diáksport egyesületek stb.) bízza, elengedhetetlen, hogy a városnak legyen egy sportpolitikai koncepciója és ahhoz igazodó támogatási politikája. (1. sz. melléklet)
Az Önkormányzat a testnevelés és sport rendszerét úgy működteti, hogy annak értékei a lakosság minél szélesebb körében érvényesüljenek, hozzájárulva a lakosság egészségi állapotának megőrzéséhez, illetve javításához, továbbá a szabadidő hasznos eltöltéséhez.
A testnevelés és sport részterületei – óvodai és iskolai testnevelés, versenysport, lakossági szabadidősport, fogyatékosok sportja – egymással kölcsönhatásban álló egészet alkotnak, egyik terület fejlesztése sem lehetséges a másik rovására, ugyanakkor indokolt az egymással való együttműködésük a hatékonyabb, költségtakarékosabb működésük biztosítása érdekében.
Az Önkormányzat a Testnevelési és Sportkoncepciójának meghatározásával párhuzamosan védeni és fejleszteni kívánja a sport erkölcsi és etikai alapjait, az abban foglaltak megvalósításával igyekszik biztosítani az eddig elért sporteredmények megőrzését, valamint lehetőséget kíván teremteni azok továbbfejlesztésére.
II.
Az Európai Unió és a sport kapcsolata

Az európai uniós sportpolitika alapelveit az Európai Sport Charta, valamint a Sport Etikai Kódex tartalmazza.
A sportkoncepció prioritásainak meghatározásánál az Európai Sport Charta alapelvei közül az 1. cikkelyben megfogalmazottakat célszerű kiemelten figyelembe venni:
· A sport az emberi fejlődés fontos tényezője, ezért támogatása és fejlesztése érdekében a kormányoknak minden szükséges intézkedést meg kell tenniük abból a célból, hogy e charta előírásait a Sport Etikai Kódexében lefektetett elvekkel összhangban alkalmazzák a következők szerint:

a.) minden egyén számára lehetővé kell tenni a sportolást,

b.) valamennyi fiatal számára lehetőséget kell biztosítani a testnevelési oktatásban való részvételre és arra, hogy az alapvető sportképességekre szert tehessen,

c.) együttműködésben a megfelelő sportszervezetekkel - amennyiben kívánja és rendelkezik az ahhoz szükséges képességekkel -  mindenki számára biztosítani kell a lehetőséget sportteljesítményének javításához, egyéni teljesítménye maximum szintjének eléréséhez és/vagy a társadalmi elismerés kivívásához,

d.) védeni és fejleszteni kell a sport erkölcsi és etikai alapjait, a sporttevékenységekben részt vevők emberi méltóságát és biztonságát, megvédve a sportot és a sportolókat minden politikai, kereskedelmi, pénzügyi manipulációtól, megalázó és méltóságot sértő gyakorlattól, a doppingszerek használatától, valamint a szexuális jellegű visszaélésektől, különösen, ami a gyermekek, a fiatalok és a nők zaklatását illeti.

A sport az egyik legelterjedtebb emberi tevékenység - végezzék azt profik, vagy      amatőrök, rendszeresen, vagy alkalomszerűen -  emberek milliói sportolnak az Európai Unión belül. Magyarországnak az Unióhoz való csatlakozása a sportpolitikájára és érezhető hatást gyakorol, közvetlen, vagy közvetett módon.

A sport amellett, hogy testi és szellemi jóléthez segít, közösségeket is közel hoz egymáshoz. Ezen kívül a sport a gazdaság egyik nagy és gyorsan növekvő ágazata, amely jelentős mértékben hozzájárul a foglalkoztatás növeléséhez is.

Az EU kettéválasztja a sport két nagy területét: a sportot, mint gazdasági tevékenységet, illetve a sportot, mint társadalmi jelenséget.

Az Európai Unió elsősorban nemzetek közötti sportprojekteket finanszíroz, aminek célja a megfelelő hálózatok és bevált módszerek feltárása és tesztelése a sport területén, melyek a következő területekre összpontosítanak:

· egészségvédő testmozgás,

· a sporthoz kapcsolódó oktatás, képzés,

· sport fogyatékkal élők számára,

· nemek közötti esélyegyenlőség a sportban,

· fellépés a doppingszerek használata ellen, 

· a sport terén és révén megvalósuló társadalmi befogadás,

· önkéntesség a sport világában,

· erőszak és intolerancia a sport területén,

· sportirányítás.

                   Az EU tiszteletben tartja az egyes tagállamok sportszervezési tradícióit, nem szól bele a  

                   sport struktúrákba. Ebből következik, hogy nincsenek közösségi előírások a sport 
tevékenységek, az egyesületek finanszírozásába sem. Az állami, önkormányzati sportcélú támogatások, továbbá a klubok üzleti célú finanszírozása megengedett abban az esetben, ha azok közösségi versenyjogot nem sértenek.
III.
Általános alapelvek:
· a sport a magyar és az egyetemes kultúra része, alkotmányos alapjog, melyet az Önkormányzatunknak támogatnia szükséges,
· a sport által nyújtott élettani, erkölcsi hatások jellemformáló, személyiségfejlesztő ereje az ifjúság testi, lelki, szellemi fejlődéséhez elengedhetetlenül fontos, ezért az Önkormányzatnak kiemelt figyelmet kell fordítani az ifjúság sporttevékenységének elősegítésére,
· a sport valamennyi területét összefüggéseiben kell kezelni és az Önkormányzatnak törekednie kell arra, hogy a sport összes társadalmilag hasznos funkciója érvényesülhessen:
a.) a prevenció, (megelőző: egészségmegőrzés, betegségmegelőzés)
b.) a regeneráló, (helyreállító: sport-turizmus)
c.) az aktivizáló, (cselekvésre ösztönző: nevelés, személyiségformálás)
d.) a rekreáció (felfrissítő: szórakozás, szórakoztatás, közösségi együttélés, társadalmi mobilitás).
IV.
Az önkormányzat a helyi sporttevékenység
támogatása során kiemelt feladatának tekinti:

· a lakosság széles tömegei bevonásának elősegítését a település sportjába,

· az egészséges életmód fontosságának elismerésére irányuló szemléletformálás erősítését,
· a helybeli sportszervezetek támogatását,
· a szabadidősport helyi feltételeinek javítását,

· a fejlett sportélet alapját képező óvodai, iskolai testnevelés és sporttevékenység gyakorlásának feltételei, a mindennapos testedzés lehetőségének biztosítását,
· az utánpótlás-nevelés támogatását,

· a versenysport támogatását,

· a fogyatékosok sportolási lehetőségeinek megteremtését,

· a sportlétesítmények működtetését, fenntartását, fejlesztését,
· a sportvállalkozások ösztönzését, támogatását,

· egyéb sportot segítő lehetőségek, elsősorban pályázatokon való részvétel biztosítását és támogatását, 
· környékbeli települések, testvérvárosi sportszervezetek sportéletében való részvétel lehetőségének folyamatos vizsgálatát, esetleg közös pályázati források igénybevételének felkutatását.
V.

A testnevelés és sport egyes területeinek helyzete, 
lehetséges fejlesztési módjai

1. Az óvodai és iskolai testnevelés

· Az óvodai és iskolai testnevelés szervezeti kereteinek biztosítása a nevelési-oktatási intézmények feladata.
· Elő kell segíteni, hogy az egészséges életmódra nevelés, a testnevelés és diáksport szempontjai érvényesülhessenek, célkitűzései megvalósulhassanak.
· Folyamatosan szükséges megvizsgálni a mozgásfejlődést biztosító óvodai felszerelések, eszközök, óvodai játszóterek további fejlesztésének lehetőségét. 
· A tanórai testnevelést kiegészítő, önkéntességre épülő sportolás feltételeit biztosítani kell.

· A rendszeres óvodai vízhez szoktatási program megvalósításával törekedni kell annak elősegítésére, hogy valamennyi alsó tagozatos tanuló biztos úszástudással rendelkezhessen.
· A diáksport létesítményi feltételeit döntően a nevelési és oktatási intézményekben kell biztosítani, de be kell vonni a sportcélokra alkalmas egyéb városi sportlétesítményeket is.

· Az óvodai és iskolai testnevelés szoros összefüggésben áll az utánpótlás nevelésének hatékonyságával. Ezért a diáksport szervezése kapcsán egyértelmű felelősség-, feladat- és munkamegosztást szükséges kialakítani az Önkormányzat, a nevelési-oktatási intézmények és egyéb sportszervezetek között. Erre az együttműködésre alapozva elő kell segíteni a tehetséges gyermekek egyesületekbe, szakosztályokba történő irányítását.
· Az Önkormányzat, mint tulajdonos kérelem esetén hozzájárulását adja a Tankerület által tervezett fejlesztéshez, amely az iskolai sportolási lehetőségek javítását szolgálják.
2. Utánpótlás-nevelés

· Az oktatási intézmények és az utánpótlással foglalkozó szakedzők között egy olyan jól működő munkakapcsolatot kell kiépíteni, amely elősegíti a tehetségek felszínre kerülését és megteremti a fiatalok versenyszerű sportolásának feltételeit. 
· Továbbra is fontos a versenysportban kimagasló eredményt elért sportolók és edzők munkájának ünnepélyes keretek között történő elismerése, amely hagyományteremtő céllal 2010 óta bevált szokássá vált a város sportéletében.

· A településen működő sportegyesületek együttműködési megállapodást kezdeményezhetnek a város és a környező települések iskoláival a tanulók foglalkoztatásáról. Ez lehetőséget adna a helyi, valamint a környező településeken élő fiatal tehetségek megtartására, illetve az iskolákkal való együttműködés alapján a sportágak iskolai keretek között való oktatására is. A sportegyesületek kezdeményezzék, támogassák és erősítsék az iskolai diáksport színvonalának emelését, biztosítsanak további lehetőséget a tehetséges tanulók további, szervezett keretek közötti sportolásához.
· Az iskolai testnevelés és a diáksport színvonalának emelkedése elősegítheti a versenysportnál számításba vehető fiatalok kiválasztásához szükséges sportteljesítmény elérését és fenntartását. E bázisra kell építeni a kiemelkedő képességű fiatalok kiválasztási rendszerének működtetését.
· A tehetségek gondozásában az Önkormányzat szerepet vállal. Ez leginkább úgy érhető el, ha az utánpótlással foglalkozó szakembereket a sportszervezetek körültekintően választják ki (játékosmúlt, edzői szakképesítés, pedagógiai érzék) és biztosítják részükre a megfelelő erkölcsi és a lehetőség szerinti anyagi megbecsülést.

· A sport támogatási rendszerében nagyobb mértékben kell figyelembe venni az utánpótlás-nevelést, mivel ez a jövő versenysportjának záloga.
3. Szabadidősport

· Támogatni szükséges a nagy tömegeket megmozgató szabadidősport rendezvényeket, törekedni kell a rendszeres sportolási, testmozgási alkalmat nyújtó programok népszerűsítésére.

· Különös figyelmet kell fordítani azon sportrendezvények lebonyolításának elősegítésére, amelyeken több generációs családok, fiatalok, nők azonos feltételek mellett sportolhatnak, regenerálódhatnak.
· A szabadtéri fitness gépek, egyéb szabadtéri sporteszközök beszerzésére, sportlétesítmények megvalósítására irányuló pályázati lehetőségek felkutatásával és annak kihasználásával a továbbiakban is szorgalmazni kell ezen beruházások számának gyarapodását, valamint ezek használatának népszerűsítését a lakosság körében.

4. Fogyatékosok sportja

· A település sportéletét úgy kell működtetni, hogy igény esetén a fogyatékos emberek számára is biztosítottak legyenek a feltételek a rendszeres testmozgáshoz.
· A fogyatékkal élők elszigetelődésének megelőzése érdekében a sportlétesítményeket igyekezni kell minél rövidebb idő alatt mindenki számára használhatóvá és megközelíthetővé kell tenni (akadálymentesítés).
· Törekedni kell a fogyatékkal élők sportolási lehetőségének biztosításával az általuk végzett sporttevékenység funkcióinak: az egészségmegőrző, esetleg egészségi fok növelő, valamint a társadalmi beilleszkedést megkönnyítő és az életminőséget javító funkciók érvényesülésének elősegítésére. 
5. Élsport, versenysport

· Versenysporton a sportági szakszövetségek versenyrendszerébe foglalt, versenynaptár és szakmai program alapján végzett rendszeres tevékenységet értjük.
· Az eddigi eredményesség megőrzése mellett továbbra is fontos cél, hogy a versenysport színvonala megfeleljen az egész város hírnevének, az itt élők elvárásainak. 
· Az élsportban a teljesítményelv érvényesítésével elsősorban a minőségre irányuló törekvésekkel megvalósuló, azoknak megfelelő eredményeket érdemes támogatni. 
· Az Önkormányzat az azonos sportági tevékenységet folytató sportegyesületek között a jobb, eredményesebb és hatékonyabb sportmunka, sportteljesítmény elérése, valamint működési célú támogatásuk érdekében szorgalmazza az egyesülést.

· Azon sportegyesületek, amelyek előtt a 2011. évi LXXXII. törvény megnyitotta a lehetőséget a látvány csapatsportok tekintetében (labdarúgás, kézilabda, kosárlabda, vízilabda, jégkorong) cégek által történő, a társasági adójuk terhére megvalósított támogatás előtt, folyamatosan keressék azokat a lehetőségeket, amelyekkel az önkormányzati létesítmények építésében, fenntartásában, korszerűsítésében részt tudnak vállalni.
VI.

A testnevelés és a sport finanszírozása

· A testnevelés és a sport finanszírozási rendszerének egyértelművé kell tennie, hogy mi tekinthető önkormányzati feladatnak.
· Az Önkormányzatunk alapvetően kétféle támogatást nyújt a sportszervezetek számára: 

a.) közvetlen támogatásként működési célú kiadásaik finanszírozásához pályázati úton,

b.) közvetett támogatásként létesítményhasználati támogatást az önkormányzati tulajdonú és fenntartású sportlétesítmények térítésmentes, vagy kedvezményes díj ellenében történő használatának biztosításával.

· A költségvetés sporttámogatásra fordítható összegét évenként az Önkormányzat anyagi lehetőségei alapján az érintettek bevonásával, a felmerülő igények és szükségletek mérlegelésével a szakbizottság véleményének a figyelembevételével a határozza meg a Képviselő-testület.
· A sport támogatási rendszere a Sportkoncepció 1. sz. mellékletében meghatározott elvekre épül és az abban meghatározott eljárásrend alapján működtethető.

· Indokolt az önkormányzati sporttámogatási rendszer mellett a sportszervezetek részéről a testnevelés és a sporttevékenységük működtetésére olyan megoldást is találni, amely nem csupán a központi és helyi költségvetési forrásokra támaszkodik, hanem hasznosítja az egyéb gazdasági és magánszféra anyagi támogatását. 
· Ösztönözni szükséges a sportszervezeteket a szponzorok, valamint a pályázati lehetőségek felkutatása és a sportfinanszírozásba történő bevonása érdekében.
· Az Önkormányzat a tulajdonában lévő sportlétesítményei esetleges eladásából keletkező bevételének teljes összegét köteles sportcélokra fordítani, melynek konkrét felhasználásáról a Képviselő-testület hoz döntést.
· Törekedni kell arra, hogy a sportszervezetek az Önkormányzat anyagi támogatásán kívül az egyéb tárgyi és technikai feltételek vonatkozásában is egyenlő elbírálásban részesüljenek, ehhez a helyi adottságaink ismeretében a továbbiakban is szükséges kiegyenlítő rendszer működtetése. 
· Az Önkormányzat anyagi lehetőségeihez mérten támogatja a sport irányításával, valamint a városi és nemzetközi sportrendezvényekkel összefüggésben jelentkező kiadásokat.  
1. Az óvodai és iskolai testnevelés anyagi támogatása

· Az Önkormányzat az intézményi költségvetésen keresztül biztosítja az óvodai testnevelés finanszírozását.
· Az Önkormányzat az óvodások és iskoláskorúak részére működteti a testnevelés és a diáksport megfelelő feltételrendszerét.
· Törekedni kell a diáksport szervezeti rendszerének a gazdasági és a magánszféra bevonásával történő nagyobb támogatási lehetőségének elősegítésére.
2. Az utánpótlás-nevelés anyagi támogatása

· Az önkormányzati támogatásban részesülő sportegyesületeknek a sportkoncepció 1. sz. mellékletében meghatározottak szerint a pályázati eljárás során be kell mutatniuk az egyesületi utánpótlás nevelés helyzetét, az erre fordítandó éves költségeiket. A sportegyesületek elszámolási felelőssége, hogy ezt az összeget a nevelőedzők, felszerelések biztosítására és a fiatalok versenyeztetésére fordítsák.
· Folyamatos kapcsolattartás szükséges az Önkormányzat, a sportegyesületek és az utánpótlás nevelésével foglalkozó egyesületek között, hogy minden szinten megoldott legyen az utánpótlás-nevelés anyagi támogatása.
3. A szabadidősport anyagi támogatása

· Biztosítani kell a szabadidősportra vonatkozóan a sportolás feltételeinek lehetőségét azzal is, hogy a jelentős létszámot megmozgató szabadidős sporttevékenység rendezésének költségeihez az Önkormányzat pályázati úton a költségvetési lehetőségeihez mérten anyagi hozzájárulást nyújt a településen élők számára.
4. Fogyatékkal élők sportjának anyagi támogatása
· Biztosítani kell a fogyatékkal élők sportjára vonatkozóan a sportolás feltételeinek lehetőségét azzal is, hogy a fogyatékkal élők sportja sporttevékenység rendezésének költségeihez az Önkormányzat pályázati úton a költségvetési lehetőségeihez mérten anyagi hozzájárulást nyújt a településen élők számára.
5. Az élsport, versenysport anyagi támogatása

· Az élsport és versenysport finanszírozásának elengedhetetlen feltétele, hogy az önkormányzati támogatás mellett a sportszervezetek kezdeményezésére jóval több külső támogató, szponzor legyen jelen ezen a területen.
· Ennek érdekében fokozottan érvényesíteni kell a gazdasági szempontjaira való tekintettel az élsport reklámhordozó erejét.

· Az Önkormányzat anyagi lehetőségeihez mérten biztosítja az élsport és a versenysport zavartalan működését a településen.

· A szakemberek és a sporttársadalom bevonásával folyamatosan vizsgálni kell, hogy szükség van-e helyben kiemelten kezelt sportágakra, azok megfelelő anyagi támogatásának biztosítása érdekében.
VII.

Az önkormányzati sportlétesítmények 
fenntartása és fejlesztése
· A meglévő önkormányzati tulajdonú sportlétesítmények fenntartásának, üzemeltetésének és fejlesztésének költségeit évente a várható kiadások költségvetésben történő megtervezésével kell biztosítani.
· Szükséges, hogy a sportlétesítményekre az Önkormányzat a kizárólagos használókkal üzemeltetési, használatba adási szerződést kössön.
· A létesítmények fenntartásával és működtetésével összefüggő kiadások elsősorban az Önkormányzatot, mint a létesítmény tulajdonosát, használatba adási szerződés esetén a használó sportegyesületet terhelik.
· Továbbra is keresni kell a megoldást arra, hogy rövid időn belül pályázati források igénybevételével legyen lehetőség a Városi Sportcsarnok teljes körű felújítására, mellyel az önkormányzati tulajdonú létesítmény a város sport- (esetleg kulturális) életének magas színvonalú színtere lenne.
VIII.
Összegzés
Martfű Város Önkormányzatának Testnevelési és Sportkoncepciója meghatározásának célja, hogy a város sportéletében résztvevő egyesületek kiszámítható és tervezhető feltételek ismeretében határozzák meg sportáguk működését. 
A sportkoncepcióban megfogalmazott elképzelések megvalósítását elősegíti a következetes végrehajtására való törekvés és a széleskörű nyilvánosság biztosítása.
Fontos feladata, hogy a fejlesztési elképzelések megfogalmazásával egy előremutató irányt határozzon meg a városnak a sport területén, a település lehetséges kitörési pontjait is szem előtt tartva. 

Martfű, 2017. november 15.                                              

